tartuNLP/wikipedia-smugri-20251201 huggingface dataset:
Pierluigi Martini

Pierluigi Martini (s. 23. huhtikuuta 1961 Ravenna, Italia) on italialainen kilpa-autoilija. Hän ajoi Formula 1 -sarjassa vuosina 1984–1985 ja 1988–1995. Martini voitti vuonna 1999 Le Mansin 24 tunnin ajon Yannick Dalmasin ja Joachim Winkelhockin kanssa.
Pierluigi Martini pitää hallussaan yhtä F1-sarjan vähiten tavoitelluista ennätyksistä: hänellä on kaikkein eniten GP-startteja (118 kisaa; oikeastaan 124, sillä hän karsiutui kuudesta kilpailusta) ilman ainuttakaan palkintosijoitusta. Hän on parhaimmillaan yltänyt osakilpailussa neljänneksi (San Marinon GP 1991 ja Portugalin GP 1991). MM-pisteitä hän keräsi kymmenen kautta kestäneellä F1-urallaan yhteensä 18.
Martini oli aikanaan lupaava kuljettaja mm. Euroopan Formula 3 -sarjassa, jonka hän voitti 1983. Formula ykkösiä hän pääsi kokeilemaan 1984, jolloin hän ajoi yhden osakilpailun Tolemanilla. Seuraavaksi vuodeksi hänet palkattiin Minardille. Debyyttikausi sujui kuitenkin sen verran nihkeästi, että "Piero" passitettiin kahdeksi vuodeksi Formula 3000 -sarjaan hankkimaan lisää kokemusta.
Martini teki paluun ykkösiin 1988. Hänen kohtalokseen tuli ajaa edelleen pikkutalleissa, Minardilla ja Dallaralla, joiden autoilla ei juuri ollut menestymisen mahdollisuuksia. Hän ajoi Minardin ja samalla F1-uransa ensimmäisen MM-pisteen Yhdysvaltain GP:ssä 1988. Tosin Martinin tallitoveri kaudelta 1992, Jyrki Järvilehto, onnistui nappaamaan yhden kolmossijan Dallarallaan. Sitä paitsi Minardikaan ei ollut takavuosina lähimainkaan yhtä hidas kuin 2000-luvulla: Martini ehti ajokillaan kerran peräti toiseen lähtöruutuun (Yhdysvaltain GP:ssä 1990) ja kerran kolmanteen ruutuun (Australian GP 1989).
F1-uran jälkeen Martini siirtyi urheiluautoihin. Hänen autokuntansa voitti Le Mansin 24 tunnin ajon 1999. Voittaja-BMW:n ratissa vuorotteli Martinin lisäksi kaksi muuta F1:ssä vaatimattomasti menestynyttä kuljettajaa, Yannick Dalmas ja Joachim Winkelhock.
Minka (malli)

Minka (s. 7. syyskuuta 1970, Soul) on eteläkorealaissyntyinen valokuvamalli, striptease-esiintyjä ja pornoelokuvien näyttelijä. 
Minka muutti Yhdysvaltoihin vuonna 1993 tennisvalmentajaksi, muttei saanut tarvittavaa lisenssiä huonon kielitaitonsa vuoksi. Erään ottelun jälkeen hänen pelaajaparinsa kiinnitti suihkussa huomiota pelikaverinsa vartaloon ja ehdotti työskentelyä alastonmallina. 
Minka lähetti kuvansa pornoelokuvien ohjaajana tunnetulle John Grahamille Englantiin. Kahden viikon kuluttua hän sai matkaliput ja lensi saarivaltioon Grahamin luokse. Englannissa Minka kokeili striptease-esiintyjän työtä, jolloin John Graham otti yhteyttä Universal Entertainment -yhtiöön. 
Yhdysvaltoihin palattuaan Minka sai tarjouksia strippiklubeilta ympäri maata. Minkasta tuli isorintaisista malleistaan tunnetun amerikkalaisen "Score"-lehden kautta historian toiseksi valokuvatuin malli. 
Minka pornoelokuvauran aloitti vuonna 1994 elokuva "Duke of Knockers 2". Noihin aikoihin hän matkusteli paljon erityisesti Englannissa. Hän työskenteli myös "Scoren" valokuvamallina. Minka on myös elokuvien tuottaja. Pääasiassa hänen tuottamansa elokuvat ovat saatavilla vain tähden omalta kotisivulta. Nykyisin hän asuu Las Vegasissa.
Minkalla on poikkeuksellisen suuret rinnat. Minkan rinnat eivät ole silikonia, vaan ne sisältävät polypropyleenia. Polypropyleeni on kestävää ja siksi rintojen kokoa voidaan kasvattaa enemmän kuin perinteisellä silikonilla. Minkan kotisivuilla tähden kuppikoon kerrotaan olevan 44KK ja Minkan itsensä mukaan niiden kappalekohtainen paino on noin 6 kg.
Minka on esiintynyt lukuisten televisio-ohjelmien vieraana, muun muassa Conan O'Brienin talk show -ohjelmassa.
Paljakka (vaara Hyrynsalmella)

Paljakka on 384 metriä korkea vaara Kainuussa. Se sijaitsee Hyrynsalmen ja Puolangan kuntien rajalla, korkein kohta on Hyrynsalmen puolella. Alueen metsä on pääasiassa vanhaa kuusimetsää. Kuusiin kertyy talvella runsaasti tykkylunta. Paljakantie kulkee Hyrynsalmella vaaran jyrkän pohjoisrinteen, Jyrkäntörmän, kautta. Mäen jyrkkyys on 17 % Paljakalla sijaitsee myös luonnonpuisto, yleisradiomasto ja Mustarinda-talo.
Paljakan laskettelukeskus ei nimestään huolimatta sijaitse Paljakan vaaralla, vaan Paljakan lähellä sijaitsevan Teeriharjun rinteellä.
Röllit

Röllit ("Agrostis") on heinäkasvien (Poaceae) heimoon kuuluva suku, johon kuuluu noin sata lajia. Lajit ovat mätästäviä ja tavallisesti monivuotisia. Kukinto on röyhy.
Suomen luonnossa kasvaa kymmenen röllilajia, joiden lisäksi on tavattu useampia röllilajien risteymiä. Suomen lajeista nurmirölli ("Agrostis capillaris") ja luhtarölli eli koiranrölli ("Agrostis canina") ovat selvästi yleisimmät röllilajit, mutta myös pohjanrölli ("Agrostis mertensii"), rönsyrölli ("Agrostis stolonifera") ja isorölli ("Agrostis gigantea") ovat yleisiä.
Joitakin röllilajeja käytetään nurmikoiden kasvattamiseen, koska ne kestävät hyvin kulutusta ja leikkausta erittäin lyhyeksi. Niillä on myös miellyttävä, syvän vihreä väri. Rönsyrölliä ("Agrostis stolonifera") käytetään yleisesti golfkentillä, erityisesti kenttien viheriöillä.
Lajeja ja muunnoksia.
Rölleihin voidaan yhdistää sutiheinät ("Chaetopogon") ja röllikät ("Neoschischkinia"). Näistä siirrettyjä lajeja ovat:
Jacky Ickx

Jacques Bernard "Jacky" Ickx (s. 1. tammikuuta 1945 Bryssel, Bryssel, Belgia) on belgialainen entinen kilpa-autoilija ja F1-kuljettaja ja samalla menestynein belgialainen. Hän on kuusinkertainen Le Mansin 24 tunnin ajon voittaja.
Ura.
Formula 2.
Ickx voitti Euroopan Formula 2 -sarjan mestaruuden vuonna 1967.
Formula 1.
Jacky Ickx kuuluu menestyneimpiin F1-kuljettajiin, jotka eivät koskaan ole yltäneet maailmanmestaruuteen. Kahdesti hän oli hopealla; kaudella 1969 Brabhamilla ja 1970 Ferrarilla. Jälkimmäisellä kerralla mestaruuden voitti itävaltalainen Jochen Rindt, joka sai surmansa Italian GP:n harjoituksissa. Ickx menestyi erinomaisesti kolmessa viimeisessä osakilpailussa ja saavutti niissä kaksi voittoa, mutta hävisi lopulta mestaruuden viidellä pisteellä.
Ickx ajoi 13 F1-kautta ja starttasi yhteensä 114 kisaan. Hän saavutti 8 voittoa ja 17 muuta palkintosijaa, 13 paalupaikkaa sekä 14 kilpailun nopeinta kierrosta. MM-pisteitä hän keräsi yhteensä 181. Ickx ajoi myös sarjan ulkopuolisissa kilpailuissa.
Muut sarjat.
F1-uransa ohella ja sen jälkeen Ickx kilpaili menestyksellisesti muun mussa World Sportscar Championship -sarjassa. Hänen autokuntansa voitti Le Mansin 24 tunnin ajon kuudesti: 1969, 1975, 1976, 1977, 1981 ja 1982. Hän voitti Monzan tuhannen kilometrin ajon, Nürburgringin tuhannen kilometrin ajon, Sebringin 12 tunnin ajon, Brands Hatchin tuhannen kilometrin ajon, Vallelungan 6 tunnin ajon sekä useita muita kilpailuja. Hän voitti myös mm. Pohjois-Amerikan Can-Am-mestaruuden. Pariisi–Dakar-rallin hän vei nimiinsä 1983. Ennen F1-uraansa hän voitti Euroopan Formula 2 -sarjan mestaruuden 1967. Hän ehti myös voittaa kolme kertaa maansa mestaruuden moottoripyöräilyssä.
F1-kaudet, pisteet ja sijoitukset.
Lihavoitu merkitsee paalupaikkaa ja "kursivoitu" kilpailun nopeinta kierrosta.
Arijoutsi (nimi)

Arijoutsi on suomalainen, yleensä miehen, etunimi. Se oli almanakassa 1929–1949, jolloin nimipäivä oli 4. maaliskuuta. Nimi on esiintynyt Lapin asiakirjoissa jo 1500-luvulla, mutta ei ole sittemmin saavuttanut suurta suosiota.
Digi- ja väestötietoviraston tietojen tietojen mukaan nimi on vuoteen 2025 mennessä annettu noin 110–130 henkilölle. Suurin osa heistä on syntynyt ennen vuotta 1960.
Arijoutsi on alkuperältään joko saamelainen tai suomalais-karjalainen nimi. Sen kantana on teorian mukaan latinalainen nimi Hadrianus, joka merkitsee "adrialainen" ("Adrianmeren rannalta kotoisin oleva"). Samaa kantaa ovat nimet Ari, Atte ja Atro.
Kirjailija Heikki Marttila on käyttänyt nimimerkkiä Arijoutsi.
Roberto Rossellini

Roberto Rossellini (8. toukokuuta 1906 Rooma, Italia – 3. kesäkuuta 1977 Rooma) oli italialainen elokuvaohjaaja ja käsikirjoittaja. Hän oli Vittorio de Sican ohella keskeinen neorealismin tyylisuunnan kehittäjä. 
Rosselini aloitti uransa fasismin kaudella ja ohjasi ensimmäisen pitkän näytelmäelokuvansa vuonna 1941. Toisen maailmansodan jälkeen hän nousi maailmanlaajuiseen kuuluisuuteen neorealistisilla elokuvilla, kuten "Rooma – avoin kaupunki" (1945). Rosselini aloitti yhteistyön näyttelijä Ingrid Bergmanin kanssa vuonna 1949. Heidän välilleen syntyi myös rakkaussuhde ja avioliitto. Koska molemmat olivat olleet tahoillaan naimisissa jo suhteen alkaessa, tämä aiheutti laajaa paheksuntaa ja myös heidän elokuviensa boikotointia. Vasta myöhemmin heidän yhteiset elokuvansa, kuten "Matka Italiassa" (1954), ovat saaneet arvostusta. Vuoden 1959 elokuva "Kenraali della Rovere" nosti Rosselinin takaisin maineeseen. 1960-luvulla hän teki useita televisioelokuvia, joista "Aurinkokuninkaan valtaannousu" (1966) sai menestystä myös kansainvälisessä teatterilevityksessä. Rosselini ohjasi myös teatteri- ja oopperaesityksiä. 
Elokuvatuotannon vaiheita.
Rossellinin ensimmäiset pitkät elokuvat olivat toisen maailmansodan aikaisia tuotantoja, jotka olivat fasistihallituksen meriministeriön tilaamia. Musiikin on useisiin hänen filmeihinsä tehnyt hänen veljensä Renzo Rossellini. Vuonna 1945 hallitusvalta oli vaihtumassa, kun Rossellini teki kuuluisimman elokuvansa "Rooma – avoin kaupunki". Siinäkin oli osittain dokumentaarisia osuuksia kuten aiemmissa tilaustöissä. Filmin painokkaan sisällön perusteella Rossellinia on sanottu sodanjälkeisen Euroopan omaksitunnoksi. Filmi tehtiin varsin alkeellisilla välineillä ja vaikeissa oloissa. Vuonna 1949 solmittu avioliitto Ingrid Bergmanin kanssa muutti hänen elokuviensa luonteen: pääpaino siirtyi roolihahmojen välisiin suhteisiin ja heidän vierantumiseensa. Useat Rossellinin 1950-luvun filmit edustavat historiallista realismia. Saman vuosikymmenen lopussa hän siirtyi pääosin televisiotuotantoihin, joissa Rossellini käsitteli muun muassa historian merkkihenkilöitä ja filosofeja. 
Triviaa.
Roberto Rossellini oli myös kilpa-ajaja. Jyväskylän Suurajoissa 13.09.1953 hän sijoittui neljänneksi "urheiluvaunuluokassa". (Suomen Urheilutietäjät r.y.: mitä tapahtui vuonna 1953). Rossellini ajoi Ferraria, joita hänellä oli useita. Hän oli vaimonsa Ingrid Bergmanin kanssa Enzo Ferrarin perhetuttuja (kuva).
Herkko

Herkko on suomalainen miehen etunimi.
Herkko on suomalainen muunnos nimestä "Herman", joka merkitsee 'sotajoukkomiestä', 'sotilasta'.
Suomen almanakassa Herkko on ollut vuodesta 1952 lähtien nykyisellä paikallaan. Suosituimmillaan nimi on ollut 1980–1990-luvuilla.
Vuoden 2019 loppuun mennessä Digi- ja väestötietoviraston tietojen mukaan Suomessa on kaikkiaan ollut kirjoilla 445 Herkko-nimistä miestä ja alle viisi sen nimistä naista.
Martin Wegelius

Martin Wegelius (10. marraskuuta 1846 Helsinki – 22. maaliskuuta 1906 Helsinki) oli suomalainen säveltäjä, jota voidaan hyvällä syyllä pitää Suomen musiikkikasvatuksen isänä.
Henkilöhistoria.
Wegelius syntyi pietistihenkiseen helsinkiläiseen virkamieskotiin, hänen isänsä oli yliopiston kamreeri Adolf Wilhelm Wegelius ja äitinsä Sofia Charlotta Fredrika Wendell. Adolf Wegeliuksen puoliso vuodesta 1837 oli Hanna Bergroth (k. 1906). Martin Wegelius tuli ylioppilaaksi 1864 ja valmistui filosofian maisteriksi 1869. Hänen ensimmäinen pianonsoiton opettajansa oli Gabriel Linsén, myöhempiä ruotsalainen Philip Jacobsson ja saksalainen Emil Zech. Valmistuttuaan filosofian maisteriksi hän opiskeli valtion myöntämän stipendin turvin musiikkia Leipzigin konservatoriossa, Wienissä ja Münchenissä. 
Helsingin Musiikkiopiston perustajana vuonna 1882, Jean Sibeliuksen opettajana ja Akadeemisen laulukunnan pitkäaikaisenaä johtajana Wegelius oli eittämättä merkittävä musiikkihenkilö. Wegeliuksen oppilaina olivat myös mm. Armas Järnefelt, Toivo Kuula, Erkki Melartin ja Selim Palmgren. Helsingin Musiikkiopistoon, joka on vuodesta 1939 tunnettu nimellä Sibelius-Akatemia, Wegelius pyrki saamaan mahdollisimman monipuolisesti kansainvälisiä vaikutteita ja muokkasi niistä omaperäisen kokonaisuuden. Hän kutsui opiston opettajiksi tunnettuja nuoria ulkomaisiakin kykyjä, mm. italialais-saksalaisen Ferruccio Busonin. Opetustyönsä ohessa Wegelius toimi musiikkikriitikkona "Helsingfors Dagbladissa", konserttipianistina ja Suomalaisen Oopperan kapellimestarina. 
Wegelius julkaisi useita pitkään käytössä olleita oppikirjoja sekä omaa opistoaan että kansa- ja oppikoulujen musiikinopetusta varten. Niitä olivat muun muassa. yleisen musiikkiopin oppikirja "Lärobok i allmän musiklära och analys I−II" (1888–1889), säveltapailun oppikirja "Lärobok och läsebok i tonträffning" (1893), sointuopin oppikirja "Kurs i homofon sats" (1897) sekä musiikinhistorian oppikirja "Den västerländska musikens historia" (1893). Kaikki edellä mainitut kirjat ilmestyivät myös suomeksi. Wegelius sai valtion taiteilijaeläkkeen vuonna 1902 ja hänet kutsuttiin Ruotsin kuninkaallisen musiikkiakatemian jäseneksi vuonna 1904. Wegelius valmisteli laajaa tutkielmaa suuresti ihailemastaan Richard Wagnerista mutta ei ehtinyt saada sitä valmiiksi ennen kuolemaansa.
Taiteellinen tuotanto.
Wegeliuksen ainoa laaja kamarimusiikkiteoksensa on viulusonaatti vuodelta 1876. Hänen tunnetuimpana teoksenaan pidetään yksinlaulua "Karin Månsdotters vaggvisa" Topeliuksen tekstiin. Wegeliuksen sävellyksiä ovat muun muassa seuraavat:
Alkutuotanto

Alkutuotannossa luonnonvaroista valmistetaan perustuotteita ja materiaaleja edelleen jalostettavaksi. Monia tämän sektorin tuotteita käytetään raaka-aineena muilla teollisuudenaloilla. 
Alkutuotantoon luetaan taloustieteessä kaivostoiminta ja louhinta, kalastus sekä maa- ja metsätalous. Tilastoinnissa kaivostoiminta lasketaan kuitenkin kuuluvaksi jalostuksen toimialaan.
Alatornio (Ruotsi)

Alatornio () on Ruotsin entinen kunta. Se yhdistettiin vuonna 1967 Ruotsin suuren kuntauudistuksen yhteydessä Karunkia vastapäätä sijaitsevan Karl Gustav -nimisen kunnan kanssa Haaparantaan. Kunta sijaitsi Tornionjoen alajuoksulla, ja siellä asuu yhä runsaasti meänkielistä väestöä.
Ruotsin Alatorniolta oli syntyisin muun muassa näyttelijä Ragnvi Lindbladh.
Eturistisiteen vamma

Eturistisiteen vamma tarkoittaa polven eturistisiteen repeämistä. Vamma on melko yleinen, urheiluharrastuksista yleisimmin saatava vaiva. Vamma aiheutuu useimmiten suunnanmuutoksessa, hypystä alastullessa tai vastaavassa vauhdikkaassa liikkeessä, jolloin polven kiertyminen sisäänpäin tai vääntyminen yliojennukseen aiheuttaa eturistisiteen katkeamisen. 
Vamman taustalla ovat myös ihmisen oman sidekudoksen ominaisuudet, jotka vaikuttavat eturistisiteen repeämistodennäköisyyteen. Naisilla eturistiside on jonkin verran heikompi kuin miehillä, ja kuukautiskierron vaihe vaikuttaa sidekudosten joustavuuteen lisäten eturistisiteen poikkeamisen riskiä. Eturistisiteen repeämä voidaan hoitaa leikkauksella, jonka jälkeen käydään muutamassa jälkikontrollissa ja fysioterapiassa tai jalkaterapiassa kuntoutuksessa. Joskus konservatiivinenkin hoito riittää, varsinkin jos ei harrasteta pallopelejä tai muita nopeita jalkojen suunnanvaihtoja vaativia urheilulajeja. Leikkauksen jälkeiseen toipumiseen menee ainakin puoli vuotta, ennen kuin vaativampaa liikuntaa voi harrastaa.
Hoito.
Hoito aloitetaan kyynärsauvoilla, kylmäpusseilla ja kipulääkityksellä. Myöhemmin mennään leikkaukseen, tosin ennen sitä on pidettävä huolta reisilihaksen ja koukistajien voimista. Leikkauksen jälkeen jatketaan kuntoutusjaksolla, joka sisältää muun muassa reisilihasharjoitteita. Kuntoutusjakson tavoite on asentotunnon ja voiman palautus jalkaan.
Derek Bell

Derek Reginald Bell (s. 31. lokakuuta 1941, Pinner, Englanti, Iso-Britannia) on brittiläinen entinen kilpa-autoilija. Hän ajoi F1-sarjassa vuosina 1968–1972 ja 1974. Bell voitti Le Mansin 24 tunnin ajon viisi kertaa.
Derek Bell kilpaili 1960-luvun lopulla Formula 3 ja Formula 2 -sarjoissa menestyksellä, joka sai F1:n tallit kiinnostumaan hänestä. Bell palkattiin 1968 Ferrarille ajamaan kaksi GP:tä ja 1969 McLarenille, jossa hän ajoi yhden osakilpailun. Nämä kisat päättyivät kuitenkin keskeytykseen. Bell ylsi kuusi kautta ja 9 GP:tä kestäneellä F1-urallaan pisteille vain kerran: hän sai kuudennesta sijastaan yhden pisteen USA:n GP:ssä 1970. Lisäksi hän sijoittui 11:nneksi Saksan GP:ssä 1994. Kaikki muut yritykset päättyivät keskeytykseen ennen ruutulippua.
Paremmin kuin F1:ssä Bell pärjäsi urheiluautoluokissa. Hän muun muassa voitti Le Mansin 24 tunnin ajon viisi kertaa (vuosina 1975, 1981, 1982, 1986 ja 1987), niistä kolmesti formulatähti Jacky Ickxin kanssa. Ickx/Bell muistetaankin yhtenä autourheilun legendaarisimmista ajajapareista. Daytonan 24 tunnin ajon voittaneessa autokunnassa Bell oli mukana kolme kertaa (1986, 1987 ja 1989).
Aktiivikautensa jälkeen Derek Bell muutti Yhdysvaltoihin, jossa hän loi uran autokilpailujen tv-kommentaattorina.
Sobhuza II

Sobhuza II (22. heinäkuuta 1899 – 21. elokuuta 1982) oli Swazimaan 3. kuningas.
Sobhuza II oli Ngwane V:n poika, joka peri vallan alle viiden kuukauden ikäisenä isänsä kuoltua. Sobhuza II:n isoäiti toimi kuitenkin vuoteen 1921 asti maan todellisena hallitsijana. 22. joulukuuta 1921 Sobhuza nimitettiin swazien perustuslailliseksi hallitsijaksi – tuohon aikaan Swazimaa oli Britannian alusmaa.
Vuosina 1967–1968 Swazimaa itsenäistyi perustuslailliseksi monarkiaksi, jolla oli vaaleilla valittava lainsäädäntöelin. Viisi vuotta myöhemmin 1973 Sobhuza käytti yksityisarmeijaansa vallankaappaukseen, kaatoi perustuslain, hajotti parlamentin, kielsi puolueet ja julistautui yksinvaltiaaksi. Vuonna 1979 perustettiin uusi parlamentti (Libandla), mutta sen rooli oli lähinnä neuvoa-antava.
Sobhuza menestyi poliittisten ja sukulaisuussuhteiden kautta. Noin 70 avioliiton kautta hän yhdisti useimmat merkittävät suvut omaan klaaniinsa. Arviot hänen lastensa määrästä vaihtelevat 67:stä yli viiteensataan. Swazimaan kansallisen komission mukaan vaimoja oli 70 ja jälkeläisiä 210. Kuninkaan kuollessa elossa oli noin sata lasta ja tuhat lastenlasta. Jälkeläisten suuri määrä johti kiistoihin seuraajasta hänen kuoltuaan vuonna 1982. Vasta vuonna 1986 vahvistettiin, että yksi hänen pojistaan, Mswati III peri vallan.
Sobhuza hallitsi maata yli 60 vuotta (1921–1982), mikä on pisin hallitsijakausi Swazimaassa. Hän oli kuningas joulukuusta 1899 elokuuhun 1982, yli 82 vuoden ajan eli pidempään kuin yksikään toinen monarkki maailmassa (82 vuotta ja 253 päivää).
Eilenbergin–Steenrodin aksioomat

Eilenbergin–Steenrodin aksioomat ovat kokoelma ominaisuuksia, jotka topologisten avaruuksien tutkimiseen käytettävien homologiateorioiden on toteutettava. Nämä ominaisuudet toteuttavat teoriat tuottavat samat keskeiset tulokset ja samat homologiset ominaisuudet samoille topologisille avaruuksille. 
Aksioomien tuoma hyöty on kahtalainen: Ennen kuin Samuel Eilenberg ja Norman Steenrod tunnistivat ja kokosivat aksioomat, erilaisia homologiateorioita oli paljon, eikä perusteellisesti ymmärretty miksi ne tuottavat samat tulokset. Toisaalta erilaisia teorioita (kuten simpleksihomologia, singulaarinen homologia ja Čechin homologia) tarvitaan koska kaikkia topologisia avaruuksia ei voida - eikä kannata - analysoida samoilla homologiateorioilla, ja aksioomien toteutuminen takaa että jos jokin avaruus voidaan analysoida kahdella eri homologiateorialla, ne tuottavat samat tulokset. 
Formaalisti.
Aksioomat koskevat topologisten avaruuksien pareja formula_1 joissa formula_2 on formula_3:n aliavaruus, sekä perhettä funktoreita formula_4, jotka liittävät kuhunkin pariin perheen Abelin ryhmiä (nämä ovat parin homologiaryhmät). Lisäksi se koskee reunahomomorfismien indusoimia kuvauksia formula_5. Homologiaryhmät käytännössä lasketaan reunahomomorfismeista, mutta tässä yleisessä yhteydessä niitä ei ilmaista suoraan vaan em. kuvauksella. 
formula_19
Sudenpennut

Sudenpennut () on Aku Ankka -sarjakuvissa seikkaileva ankkalinnalainen partioryhmä, johon Akun Ankan holhokit, Tupu, Hupu ja Lupu, kuuluvat. Sudenpentujen oppaana toimii kaiken mahdollisen tiedon sisältävä "Sudenpentujen käsikirja". Sudenpentujen käsikirjaa ei kuitenkaan järjestön periaatteiden mukaan saa käyttää oman edun tavoitteluun, kuten kadonneiden aarteiden etsimiseen. Käsikirjaa ei myöskään myydä sudenpentuihin kuulumattomille. 
Don Rosan mukaan ensimmäinen sudenpentu oli Pietari Peloton. Sudenpentujen partiojärjestön perusti Tupun, Hupun ja Lupun iso-iso-isoisä Kornelius Ankanpää, Ankkalinnan perustajan Julle Ankanpään poika ja Mummo Ankan isä. Don Rosan tarinan "Kadonneen kirjaston vartijat" mukaan Sudenpentujen todellinen perustaja oli Kleopatra.
Sudenpennuille on tyypillistä jakaa runsaasti arvomerkkejä ansiokkaasta ja epäitsekkäästä toiminnasta. Sudenpentujen ohjaajilla on erityisiä kunnianimiä, jotka ovat lyhenteitä pidemmistä henkilön ominaisuuksien kuvauksista. Esimerkiksi "Aku Ankka" -lehden numerossa 44 vuodelta 2003 on Sudenpentumuseon avaajan arvonimeksi ilmoitettu H.U.P.S.A.K.K.O (Höyli, Uuttera, Pistämätön Seuramies, Armoton Kättelijä ja Kerkeä Ovimikko).
Vegavis

Vegavis on sukupuuttoon kuollut sorsalintujen lahkoon kuuluva lintusuku, joka eli liitukaudella Etelämantereella. Sen ainoa tunnettu laji on "Vegavis iaai". Nykyajan linnuista "Vegavis" muistuttaa eniten sorsia ja hanhia, mutta sitä ei pidetä niiden suorana edeltäjänä. 
"Vegaviksen" fossiili löydettiin vuonna 1992 Vegan saarelta Etelämantereen rannikolla. Löytö julkaistiin vasta vuonna 2005 perusteellisten magneettikuvausten jälkeen. 
Lajin löytymistä pidetään ensimmäisenä konkreettisena todisteena siitä, että jo mesotsooisella ajalla linnut olivat jakautuneet ainakin joidenkin nykyisten lajiryhmien edeltäjiin, jotka selvisivät 65 miljoonan vuoden takaisesta joukkosukupuutosta.
Jarmo

Jarmo on suomalainen ja virolainen miehen etunimi. Jarmon nimipäivä on 26. kesäkuuta, jolloin on myös Jarkon, Jorman, Jeren, Jeremiaksen ja Jarnon nimipäivä. Ortodoksisessa kalenterissa Jarmon nimipäivä on 26. heinäkuuta. Jarmoja oli ollut Suomessa vuoden 2019 loppuun mennessä noin 24 900.
Nimen Jarmo keksi rovasti E. Johansson-Kaila. Hän johti sen tuolloin jo tunnetusta Jorma-nimestä. Hän piti sitä vähemmän jyrkkäsointuisena nimenä kuin Jormaa ja antoi sen pojalleen vuonna 1899. Suomen ortodoksinen kalenteri yhdistää Jarmon kuten Jormankin Hermolaokseen, mutta etymologista yhteyttä Jormalla ja Jarmolla ei Hermolaokseen ole.
Kompleksinen ulottuvuus

Matematiikassa kompleksinen ulottuvuus tarkoittaa tavallisesti kompleksisen moniston "M" tai algebrallisen variston "V" ominaisuutta. Jos kompleksiulottuvuus on "d", reaaliulottuvuus on 2"d". Tällöin sileän moniston "M" ulottuvuus on 2"d" ja lähtien mistä hyvänsä singulaarisista pisteistä "V" on myös sileä monisto ulottuvuudeltaan 2"d".
Sama pätee myös kodimensioon. Esimerkiksi sileä kompleksinen hyperpinta on "n"-ulotteisessa kompleksisessa projektiivisessa avaruudessa 2("n" − 1)-ulotteinen monisto. Kompleksinen hypertaso ei erottele kompleksista projektiivista avaruutta kahdeksi komponentiksi, koska sen kodimensio on 2.
Dita Von Teese

Dita Von Teese (oik. Heather Renée Sweet, s. 28. syyskuuta 1972 Rochester, Michigan) on yhdysvaltalainen burleskitaiteilija, pin-up- ja fetish-malli sekä strippari. Von Teese aloitti uransa stripparina jäljittelemällä Bettie Pagen ulkonäköä. Jo pienenä tyttönä Dita unelmoi hohdokkaasta elämästä ja ihaili Hedy Lamarrin, Rita Hayworthin ja Betty Grablen kaltaisia Hollywood-tähtiä. Dita harrasti balettia jo 4-vuotiaasta saakka.
Sittemmin Von Teese on kehittänyt oman tyylinsä, johon hän on ottanut vaikutteita 40- ja 50-lukujen muodista sekä pin-up glamour -kuvista. Korsettien, hansikkaiden ja saumasukkien käyttö on merkittävä osa Von Teesen lavarekvisiittaa. Lavaesiintymisissään hän esittää myös erilaisia rooleja strippinumeroidensa sekä koristeellisien asujensa ohessa.
Von Teese on esiintynyt Playboy-lehdessä useaan otteeseen vuosina 1997–2006. Hän on esiintynyt Andrew Blaken elokuvissa "Pin Ups 2" ja "Decadence". Hän on myös esiintynyt nimellä "Heather Sweet" elokuvissa "Romancing Sara" ja "Matter of Trust". Hänet on kiinnitetty Esteé Lauderin omistaman MAC Cosmetics -meikkimerkin "Viva Glam" -huulipunien mainosmalliksi. Hän esiintyi Eurovision laulukilpailussa 2009 osana Saksan kilpailueistystä.
Kertomansa mukaan myös arkielämässä Von Teese on aina ulkoisesti huoliteltu. Von Teesen sanoin: "Ihmiset näkevät katukuvassa julkisuuden henkilöitä epäsiisteinä ja he ajattelevat, että se on hyväksyttävää. Minusta se kuuluu hyviin tapoihin, että näyttää hyvältä ja huolitellulta lähtiessä ulos". 
Von Teese meni naimisiin menestyneen muusikon Marilyn Mansonin kanssa 3. joulukuuta 2005 kolmen vuoden seurustelun jälkeen. Häät pidettiin Irlannissa heidän ystävänsä Gottfried Helnweinin kotona. Von Teesen ja Mansonin avioliitto kuitenkin päättyi eroon jo hieman yli vuoden kuluttua, kun Von Teese haki avioeroa joulukuussa 2006. Erohakemuksessa Dita vetosi "sovittamattomissa oleviin eroavaisuuksiin", kuten Mansonin raskaaseen alkoholin käyttöön. Mansonilla oli myös suhde näyttelijätär Evan Rachel Woodin kanssa jota Von Teese ei hyväksynyt. Avioero inspiroi Mansonin vuoden 2007 albumin Eat Me, Drink Me.
Maranello

Maranello on Italiassa, Emilia-Romagnan hallinnollisella alueella ja Modenan maakunnassa sijaitseva kaupunki. Sen asukasluku on runsaat 17 000 ja pinta-ala noin 33 neliökilometriä. Kaupunki sijaitsee keskimäärin 137 metriä merenpinnan yläpuolella.
Ferrarin tehtaat.
Maranello tunnetaan urheiluautovalmistaja Ferrarin katuautotehtaan ja sen kilpailujaoksen, "Gestione Sportivan", Formula 1 -talli Scuderia Ferrarin kotipaikkana. Koeajot ajetaan Ferrarin yksityisellä kilparadalla, joka tunnetaan nimellä "Pista di Fiorano". Rata sijaitsee Maranellon naapurikunnan, Fioranon alueella. Scuderia Ferrarin välittömässä läheisyydessä sijaitsee yleisölle avoin Galleria Ferrari.
Kuopion Lyseon lukio

Kuopion Lyseon lukio on kuopiolainen yleislukio. Samassa rakennuksessa toimii myös IB-lukio. 
Kuopion lyseo perustettiin vuonna 1872 Kuopion yläalkeiskoulun ja kimnaasin pohjalle. Yläalkeiskoulun ensimmäinen rehtori oli J. V. Snellman. Koulurakennus valmistui vuonna 1826 silloisen hevostorin, nykyisen Kuopion torin, etelälaidalle muistoksi Aleksanteri I:n käynnistä Kuopiossa. Rakennuksen suunnitteli Carl Ludvig Engel. Peruskoulu-uudistuksen myötä lyseo jaettiin vuonna 1975 kahdeksi erilliseksi kouluksi: yläasteeksi ja Kuopion Lyseon lukioksi.
Rakennushistoria.
Lyseota laajennettiin lääninarkkitehti Ferdinand Öhmanin johdolla vuosina 1874–1875. Tämän lisäksi 1880-luvulla laajennettiin rakentamalla siipirakennus Puijonkadun puolelle. Lyseota on laajennettu vielä 1900-luvulla kahdesti. Ensin vuonna 1914 Hallikadun puolelle rakennetulla voimistelusalilla ja vuonna 1940 rakennetulla pihasivun korotuksella ja laajennuksella.
Kirkonkylä (Myrskylä)

Myrskylä on Myrskylän kunnan Myrskylän kylään kuuluva kirkonkylä Kirkkojärven länsipuolella. Myös kirkonkylän pohjoispuolella olevat suomenkieliset kylät, kuten Paavola, Palonpää ja Kylmäsuo, on luettu Myrskylän kirkonkylään, ja nämä kaikki muodostavat yhteensä vajaan puolet kunnan pinta-alasta. Kirkonkylää ja samaksi kokonaisuudeksi luettuja muita kyliä on kutsuttu "Myrskylänkyläksi".
Kylän keskustassa on Myrskylän kunnantalo, jossa on myös Myrskylän kirjasto, jonka lainausosaston puolikas ja lehtienlukusalina on toiminut valtuustosali. Kun kirjasto laajeni pysyvästi valtuustosaliin siten, etteivät pöydät enää mahtuneet saliin kirjahyllyjen vuoksi, alkoi Myrskylän kunnanvaltuusto pitää istuntonsa Myrskylän pelastusasemalla, missä on Myrskylän johtokeskus. Kun Myrskylän peruskoulun suuri puinen uudisrakennus valmistui, niin Myrskylän kunnanvaltuusto siirti istuntonsa sinne.
Palveluihin kuuluvat Myrskylän terveyskeskus ja Myrskylän apteekki, Osuuskauppa Hämeenmaan Sale Myrskylä, Abc-automaattiasema, Myrskylän kirkko, lounasravintolat Myrskytähti ja Violetta ja Myrskylän pizzeria ja Myrskylän Säästöpankki. Myrskylän Osuuspankki yhdistyi Orimattilan Osuuspankkiin. Orimattilan Osuuspankki yhdistyi 1.1.2023 perustettavaan Ylä-Uudenmaan Osuuspankkiin. Sillä niin kuin ei lopuksi Orimattilan Osuuspankilla ei ole Myrskylässä konttoria.
Kirkonkylän kehittyvä alue on Syväjärventien suunnassa itäänpäin Kapakantien alue, jolle on rakennettu uusia pientaloja Kirkkojärven rannan välittömään läheisyyteen. Lähellä Myrskylän entistä kartanoa on rautakauppa ja siitä Porlammin suuntaan Syväjärvi uimarantoineen, laitureineen ja kaksine grillikatoksineen. Lapinjärven vastaisella rajalla on kivilouhimo.
Etelä-Myrskylän ruotsinkieliset kylät ovat muodostaneet hallintojaossa omat kylänsä.
Myrskylän kirkonkylään perustettiin 1929 Myrskylän Osuusmeijeri, joka toimi itsenäisenä meijerinä vuoteen 1954 saakka, jonka jälkeen 1955 se alkoi keräillä ja vastaanottaa maitoa Osuuskunta Tuottajain Maidon laskuun. Myrskylän Osuusmeijeri lakkasi vuoteen 1958 mennessä. Toinen lähellä kirkonkylää sijainnut meijeri on ollut E-liikkeen meijeri. Kun E-liike möi meijeritoimintonsa Valiolle, lakkasi Myrskylässä E-liikkeen osuusmeijeri. Sen jälkeen Myrskylässä sen entisissä tiloissa toimi kalasavustamo, minkä osti Apetit, mikä sulki savustamon lopuksi. Nykyään tiloissa toimii jälleen kalasavustamo tehtaanmyymälöineen, mikä siirsi toimintansa Ahvenkoskelta Myrskylään.
Kartanonmäellä entisellä Myrskylän huonekalutehtaalla toimii Vilkmanin rautakauppa, mikä on ollut K-kauppa aikaisemmin. Sen kiinteistössä järjestetään vuosittain nykyään kesäkuussa järjestettävää Iisibiisi-taidenäyttely, missä on pääasiassa maalauksia sekä Myrskylän kamerakerhon näyttely.
Montreal Maroons

Montreal Maroons (virallisesti "Montreal Professional Hockey Club") oli National Hockey Leaguessa vuosina 1924–1938 pelannut joukkue. Maroons voitti Stanley Cupin kahdesti, ensin kaudella 1925–1926 ja seuraavaksi kaudella 1934–1935. Joukkueen lempinimi "Maroons" tulee joukkueen punaruskeista pelipaidoista.
Maroons liittyi NHL:een ensimmäisen laajennuksen aikana 1924 samaan aikaan Boston Bruinsin ja Hamilton Tigersin kanssa. Näihin aikoihin Montrealissa pelasi kaksi seuraa, Montreal Canadiens sekä Maroons. Näistä Maroons oli suunnattu enemmänkin englanninkielisille kannattajille, kun taas Canadiens oli enemmänkin ranskankielisten kannattajien suosiossa. Montrealin legendaarinen Forum rakennettiin Maroonsille ja Canadiens muutti sinne vasta kaksi vuotta valmistumisen jälkeen. Maroonsia pidettiin ostojoukkueena joka hankki joukkueeseensa tulevia Hall of fame pelaajia, kuten Harry Broadbentin Reg Noblen ja Clint Benedictin. Joukkueen taloustilanne kuitenkin romahti suuren laman iskiessä 1930 -luvun puolivälissä ja kun Canadiensin fanipohja kasvoi alkoi näyttää siltä että Montreal ei kykene elättämään kahta NHL -joukkuetta. Maroons lopettikin vuonna 1938 kun yritykset siirtää joukkueetta toiseen kaupunkiin eivät onnistuneet.
Maroonsilla on vieläkin hallussa yksi NHL:n ennätyksistä yhdessä Detroit Red Wingsin kanssa. Joukkueet pelasivat kaudella 1935–1936 pudotuspeliottelun, joka kesti lopulta 176 minuuttia ja 30 sekuntia, kunnes Red Wings lopulta voitti ottelun lukemin 1-0.
Tšerskivuoristo

Tšerskivuoristo () on Sahan tasavallan ja Magadanin alueen rajalla Venäjän kaukoidässä Koillis-Aasiassa sijaitseva vuoristo. Vuoriston pääharjanne kulkee luode-kaakko-suunnassa. Sen korkein huippu on Pobeda, joka on 3 147 metriä korkea. Vuoristo yhtyy lounaassa Verhojanskvuoristoon. Kaakossa se madaltuu vähittäin kohti Ohotanmerta. Tšerskivuoristo muodostaa osan Kolyman ja Indigirkan välisestä vedenjakajasta.
Tšerskivuoristo on nimetty puolalaisen tiedemiehen ja tutkimusmatkailijan Jan Czerskin () mukaan. Czerski oli geologi ja maantieteilijä, joka tutki Siperiaa 1800-luvulla jouduttuaan ensin karkotetuksi sinne Venäjän armeijan sotilaaksi, osallistuttuaan vallankumoukselliseen toimintaan.
Paltaniemen kuvakirkko

Paltaniemen kuvakirkko (myös Paltamon vanha kirkko) on vuonna 1726 valmistunut puukirkko Kajaanin Paltaniemellä.
Historiaa.
Koko Kainuu kuului kirkollisesti Liminkaan aina vuoteen 1559 asti. Seurakunnan nimeksi tuli "Oulujärven erämaaseurakunta", jonka ensimmäinen kirkko rakennettiin Manamansaloon ja joka tuhoutui rappasodissa 1581. Emäseurakunta sai alkunsa Paltamo-nimisenä vuonna 1599, jolloin rakennettiin ensimmäinen kirkko Paltaniemelle. Tämä kirkko tuhoutui maanjäristyksen seurauksena rantatörmän vyöryssä 1626. Seuraava vuonna 1665 valmistunut kirkko poltettiin isonvihan aikaan 1716 pian Kajaanin linnan tuhoamisen jälkeen.
Nykyinen kirkko valmistui 1726. Aluksi se aiottiin rakentaa vanhan poltetun kirkon paikalle Kirkkoniemeen, mutta rantatörmän vaarallisuus huomattiin ajoissa. Kirkon rakensi 24 kirvesmiestä Johan Simonpoika Knubbin johdolla. Knubb kuului etelä-pohjalaiseen kirkonrakentajasukuun. Kirkko vihittiin käyttöön kynttilänpäivänä 1727, mutta varsinainen sisustus saatiin valmiiksi vasta 1781.
Margareta Capsian maalaama pyhää ehtoollista esittävä alttaritaulu saatiin kirkkoon 1727. Kirkolle ominaiset katto- ja holvimaalaukset on tehnyt Emanuel Granberg vuosina 1778–1781. "Lankkumaalariksi" haukuttu Pekka Qfeflander restauroi kolmea maalausta vuonna 1851, jolloin ne menettivät osan alkuperäisestä loistostaan.
Parhaiten säilynyt maalaus on pääoven yläpuolella oleva "viimeinen tuomio", jonka yläosa kuvaa taivasta ja alaosa helvetin kurjuutta. Huomattavan suuri osa maalauksen alapuolesta on kuitenkin poistettu, koska se lienee järkyttänyt seurakuntalaisia.
Vuosina 1622 ja 1685 tehdyt kirkonkellot ovat ainoat ensimmäisistä kirkoista ehjinä säilyneet esineet. Kellot olivat liian raskaat kirkon omalle tornille, joten niille jouduttiin rakentamaan oma tapuli 1768–1769.
Nykyaika.
Tässä Kainuun emäseurakunnan kirkossa on istumapaikkoja noin 800. Vaikka Paltaniemen kylä kuuluukin Kajaaniin, on kirkko edelleen Paltamon seurakunnan omistuksessa. Kajaanin seurakunta vuokraa kirkkoa ja järjestää siellä jumalanpalveluksia kesäisin ja jouluna. Kirkossa ei ole sähköjä tai lämmitystä.
Leuenbergin konkordia

Leuenbergin konkordia on vuonna 1973 laadittu luterilaisten ja reformoitujen kirkkojen välinen kirkon oppia koskeva sopimus. Sopimuksen ovat allekirjoittaneen lähes kaikki suuret Manner-Euroopan luterilaiset ja reformoidut kirkot.
Konkordian mukaan sen allekirjoittajat ovat päässeet yhteisymmärrykseen evankeliumin sisällöstä. Sopimuksen tekstissä kuvataan yhteisymmärrys vanhurskauttamisopissa, kristologiassa, sanan teologiassa, kasteessa ja ehtoollisessa.
Lisäksi sopimuksessa mainitaan, että osapuolten tunnustuskirjoissaan antamat oppituomiot ehtoollisesta, kristologiasta ja predestinaatiosta eivät enää koske nykyisiä kirkkoja.
Näillä perusteilla syntyy sopimuksen mukaan jäsenkirkkojen välille kirkollinen yhteys. Tämän on käytännössä ymmärretty tarkoittavan alttarin ja saarnatuolin yhteyttä: kirkon hyväksyvät toisessa kirkossa toimitetun kasteen, kirkkojen jäsenet ovat tervetulleita jäsenkirkon ehtoolliselle ja kirkkojen saarnaviran haltijat voivat saarnata toinen toisensa kirkossa.
Suomen, Ruotsin ja Islannin luterilaiset kirkot eivät ole allekirjoittaneet konkordiaa. Sopimus on nähty teologisesti ongelmalliseksi mm. piispanvirkaa koskevien linjauksien sekä siihen sisältyvän sanan teologiaan perustuvan metodin johdosta. Suomen evankelis-luterilainen kirkko on kuitenkin osallistunut Leuenbergin kirkkoyhteisön eli nykyisen Euroopan protestanttisten kirkkojen yhteisön toimintaan esimerkiksi antamalla lausuntoja yhteisön antamista teologisista dokumenteista.
Uskonpuhdistus Ruotsissa

Uskonpuhdistus eli reformaatio lähti liikkeelle saksalais-roomalaisesta keisarikunnasta Martti Lutherin toiminnan seurauksena 1500-luvun alussa. Ruotsin luterilaisuuden vakiinnutti vuonna 1593 pidetty Uppsalan kokous.
Uskonpuhdistuksen yhteydessä kirkon taloudellista asemaa heikennettiin. Tämä ja Ruotsin irrottautuminen Kalmarin unionista johti Ruotsin kulttuurilliseen eristymiseen muusta Euroopasta. Uskonpuhdistuksen periaatteiden mukaisesti Ruotsissa alettiin tehdä kansankielistä kirjallisuutta. Molemmille valtakunnan kielille, ruotsiksi ja suureksi osaksi suomeksi, tehtiin raamatunkäännökset. Muutakin kirjallisuutta julkaistiin sekä ruotsiksi että suomeksi.
Tausta ja uskonpuhdistuksen alkuajat.
Kustaa Vaasa oli johtanut kansallista kapinaa Tanskan Kristian II:sta vastaan. Kustaa nousi valtaan vuonna 1521 ja hänet valittiin kuninkaaksi vuonna 1523. Kuningas Kustaan tavoitteena oli itsenäinen Ruotsi ja vahva kruunu. Tämän saavuttamiseksi kirkon valtio valtiossa -asema oli tuhottava ja sen omaisuus oli takavarikoitava kruunulle. Kuninkaan tärkein neuvonantaja kirkkopolitiikan suhteen oli Strängnäsin arkkidiakoni Laurentius Andreæ, joka suunnitteli kirkon kansallistamisen. Andreæn mukaan kirkko oli uskovien yhteisö, joten sen omaisuus kuului kansalle, ja kuningas hallinnoi tätä omaisuutta. Ylin auktoriteetti oli Raamattu eikä kukaan ihminen.
Arkkipiispa Gustav Trolle oli pysynyt uskollisena Kristianille ja paennut maasta. Koska paavi tuki Trollea, hänen sijalleen ei aluksi voitu nimittää uutta arkkipiispaa. Kustaa Vaasa kuitenkin nimitti piispanvirkoihin hänelle uskollisia miehiä. Vuonna 1524 yhteys paaviin katkesi, kun Kustaa vaati saada pitää annaatit itsellään. Luterilaisuuden innokkain vastustaja oli Linköpingin piispa Hans Brask, joka vuonna 1522 uhkasi ekskommunikaatiolla niitä, jotka lukivat tai ostivat Lutherin kirjoituksia. Tukholmassa luterilaisuus levisi lukuisten saksalaisten kauppiaiden välityksellä. Tukholman ulkopuolella uskonpuhdistus ei ollut Ruotsissa suosittu liike, vaan se johdettiin ylhäältä.
Uskonpuhdistus Suomessa.
Ilmeisesti Suomen ensimmäinen uskonpuhdistuksen julistaja oli Petrus Särkilahti. Varsinaisesti uskonpuhdistuksen laittoi käyntiin Wittenbergin yliopistosta valmistunut pappispolvi, joka oli lähtenyt opiskelemaan 1530-luvulla. Tähän pappissukupolveen kuuluivat muun muassa Suomen uskonpuhdistuksen keskeisimmät hahmot Mikael Agricola ja Paavali Juusten. Uskonpuhdistuksen keskeisimpiä periaatteita oli kristinuskon opettaminen kansan kielellä ja näin Mikael Agricola loi kirjoitetun suomen kielen – Agricolaa kutsutaan suomen kirjakielen isäksi. Kansankielisen jumalanpalveluksen käyttöönotosta on Suomessa vain Paavali Juustenin muistitietoa.
Pusta

Pusta () on Unkarin aroseutu. Pustalla vallitsee mannerilmasto, ja kasvillisuus on niukkaa. Pusta oli alun perin melko autiota seutua, joka soveltui ainoastaan karjan laiduntamiseen. Nykyään suuri osa siitä on kastelulla muokattu maanviljelylle sopivaksi, ja alkuperäistä pustamaisemaa voi nähdä enää harvoissa paikoissa, esimerkiksi Hortobágyn kansallispuistossa. Maaperä koostuu mustastamullasta. Pohjaveden pinta on korkealla, minkä ansiosta puut ja pensaat saavat ravintoa koko vuoden.
Pustan muodostuminen.
Alkujaan Unkarin pusta oli merenpohjaa, johon Tonava on kasannut lietettä. Myös tuuli on tuonut mukanaan pölymaata, ja näin Unkarin pusta on saanut alkunsa.
Viljelyskasvit.
Unkarin pustalla kasvatetaan paljon paprikaa, sillä se on Unkarin kansallisherkku.
Triviaa.
"Puszta" on unkarin kielessä paitsi aroseudun nimitys myös adjektiivi, jonka merkitys on tyhjä, autio, lakea ja paljas.
Debyen ja Wallerin tekijä

Debyen ja Wallerin tekijä, B-tekijä tai lämpötilatekijä on parametri, jota käytetään röntgendiffraktiodatan laadun tarkkailussa ja kiteen epäjärjestyksen tutkimuksessa. B-tekijä kertoo atomien lämpöliikkeestä kiteessä sekä kiteen rakenteen järjestyneisyydestä. Kiteen B-tekijä ja atomien B-tekijät ovat eri arvoja, vaikka niitä kutsutaankin samalla nimellä. B-tekijän keksivät Peter Debye ja Ivar Waller. Sen laatu on pituuden neliö (tavallisesti Å2).
B-tekijä kiteen laadun mittarina.
Mitä alempi B-tekijä on, sitä paremmin järjestäytynyt tutkimuksessa käytetty kide on ollut. Tyypillisestä proteiinikristallista saatava B-arvo on 15-20 Å2:ä. Röntgenkristallografiassa käytetty intensiivinen röntgensäteily vaurioittaa kidettä ja B-tekijän arvo kasvaa mittauksen jatkuessa. Alin mitattu yleinen B-tekijä makromolekyylille (vuoteen 2002 mennessä) on ollut krambiini-nimisestä kasvin tuottamasta myrkystä tehdyllä kiteellä. Kyseinen B-tekijän arvo oli 2.5 Å2 (Jelsch, C. ym. 2002).
B-tekijä ja resoluutio.
B-tekijän arvo alenee resoluution parantuessa. Edellä mainitun krambiinin hyvin alhainen 2.5 Å2-arvo saatiin alimmalla makromolekyylille saavutetulla resoluutiolla 0.54 Å. Mikäli resoluutio on huono, voidaan laskea vain yleinen B-arvo koko molekyylille, tai esimerkiksi B-arvot proteiinin aminohappotähteiden sivu- ja pääketjulle. Mikäli mallin resoluutio on korkea, voidaan sen jokaiselle atomille laskea B-tekijä. 
B-tekijä lämpövärähtelyn mittarina.
Eri atomien B-arvot ovat erilaiset, sillä atomien lämpöliike molekyylissä vaihtelee. Esimerkiksi proteiinin sivuketjun atomit liikkuvat vapaammin kuin hiili-typpi -rangan atomit, mikä vaikuttaa B-tekijän arvoihin. Atomin B-tekijästä voidaan myös päätellä, mitä alkuainetta atomi edustaa. Joskus molekyyliä röntgenkristallografian keinoin mallinnettaessa voi nimittäin olla epäselvää, onko jokin mallissa oleva kohde esimerkiksi vesimolekyyli vai jokin ioni. B-arvo riippuu siis atomista ja sen sijainnista molekyylissä, eikä eri atomeille ole tyypillistä yhtä B-arvoa.
Isotrooppinen ja anisotrooppinen B-tekijä.
Isotrooppinen B-arvo on laskettu siten, että atomin ajatellaan voivan värähdellä missä tahansa suunnassa. Realistisempi anisotrooppinen B-tekijä saadaan rajoittamalla atomin värähtelysuuntien mahdollisuutta. Anisotrooppiset arvot voidaan laskea vain malleille, joilla on hyvä resoluutio.
Kadotettu paratiisi

Kadotettu paratiisi () on eeppinen runoelma, jonka englantilainen runoilija John Milton kirjoitti esikuvinaan Homeros ja Vergilius. Teos julkaistiin vuonna 1667, mutta Milton oli aloittanut sen kirjoittamisen jo pari vuotta aikaisemmin. Teoksen on suomentanut Yrjö Jylhä, ja siihen on elämäkerran ja selitykset kirjoittanut Eino Railo, ja suomennoksen julkaisi WSOY vuonna 1933.
Aluksi kirja ilmestyi kaksiosaisena, ja se on kirjoitettu riimittömin säkein eli niin sanotuilla silosäkeillä, loppusoinnuttomalla jambimitalla, jota edellisen aikakauden näytelmärunoilijat olivat käyttäneet. Runoelma ilmestyi aikana, jolloin loppusoinnut olivat tulleet muotiin. Milton nojautui kreikkalaisiin ja roomalaisiin eepoksiin ja hylkäsi loppusoinnut "barbaarisen aikakauden keksintöinä". Vuonna 1674 julkaistiin toinen painos, johon sitä on muokattu, ja se on jaettu kahteentoista kirjaan, joiden kunkin alussa on lyhyt yhteenveto.
Runoelma käsittelee Raamatun kertomusta ihmisen syntiinlankeemuksesta: Saatanasta lähtöisin olevaa Aatamin ja Eevan kiusausta ja heidän karkotustaan Eedenin puutarhasta. Milton sanoo ensimmäisessä kirjassa, että hänen tarkoituksensa on oikeuttaa Jumalan teot ihmistä kohtaan.
Virgin Suicides

Virgin Suicides ("The Virgin Suicides"), televisioesityksessä "Virgin Suicides – Kauniina kuolleet", on vuonna 1999 valmistunut elokuva, jonka on käsikirjoittanut ja ohjannut Sofia Coppola. Jeffrey Eugenidesin romaaniin perustuvassa, 1970-luvulle sijoittuvassa elokuvassa michiganilaista lähiötä järkyttää 13-vuotiaan Cecilia Lisbonin itsemurha. Suojellakseen perheen neljää muuta teini-ikäistä tytärtä, Bonnieta, Luxia, Theresea ja Marya, perheen äiti tiukentaa otettaan kasvatukseen entisestään.
Tilanne muuttuu kun koulun hurmuri Trip Fontaine (Josh Hartnett) viettelee yhden perheen tytöistä, Lux Lisbonin (Kirsten Dunst). Pitkällisen taivuttelun tuloksena vanhemmat antavat tyttöjen osallistua päättäjäistansseihin. Ensimmäisen alkoholikokeilun ja ihastuksen hurmoksessa Tripin ja Luxin ilta päätyy seksiin koulun jalkapallokentän laidalla. Aamulla Lux herää huomatakseen olevansa yksin. Kotiin palaava Lux ja muut sisarukset vangitaan kotiinsa.
Naapurin pojat seuraavat tyttöjä kaukoputkella ja yrittävät auttaa heitä saamaan kontaktia ulkomaailmaan, mutta tytöt vaipuvat entistä syvemmälle omaan maailmaansa. He ovat päättäneet vapauttaa itsensä tekemällä yhdessä itsemurhan.
Elokuva perustuu pitkälti takaumiin poikien muistellessa nuoruutensa mysteeriä. Elokuvaa siivitetään haastatteluilla ja musiikinpätkillä, sekä kertojan pitkillä kertomuksilla muistoistaan. 
Elokuvassa keskeistä roolia näyttelevän musiikin on suurimmalta osin tehnyt ranskalainen Air, mutta elokuvan soundtrackilla esiintyy myös 1970-luvun artisteja, kuten Heart, Bread ja Carole King.
Egyptiläiset (Balkan)

Egyptiläiset ovat pääasiassa Kosovossa ja Pohjois-Makedoniassa elävä albaaninkielinen ryhmä. He eivät ole sukua Afrikan pohjoisosassa sijaitsevan Egyptin väestölle, joka koostuu pääasiassa arabeista.
Muut luokittelevat egyptiläiset usein osaksi romanien kansaa, mutta he itse pitävät itseään erillisenä ryhmänä. Heidän alkuperänsä on epäselvä. Erään teorian mukaan egyptiläiset polveutuvat Egyptistä Balkanille saapuneista romaneista. Toinen teoria esittää, että heidän esi-isänsä olisivat 300-luvulla Egyptistä saapuneita sotureita.
Kosovon ja Pohjois-Makedonian lisäksi joitakin egyptiläisiä elää Bosnia ja Hertsegovinassa, Kroatiassa, Bulgariassa, Kreikassa, Albaniassa, Serbiassa ja Vojvodinassa. Vuonna 1996 Kosovossa eli 87 000 ja vuonna 1994 Pohjois-Makedoniassa eli 3 169 egyptiläistä. Kosovon sodan jälkeen useat egyptiläiset ovat siirtyneet Kosovosta Serbiaan, Vojvodinaan ja Montenegroon.
Uskonnoltaan egyptiläiset ovat muslimeita.
Tšebyšovin summaepäyhtälö

Matematiikassa Pafnuti Tšebyšovin mukaan nimetyn Tšebyšovin summaepäyhtälön mukaan jos
formula_1
ja
formula_2
on
formula_3 
Vastaavasti jos
formula_1
ja
formula_5
on
formula_6 
Tšebyšovin summaepäyhtälön voidaan todistaa esimerkiksi suuruusjärjestysepäyhtälön avulla.
Tšebyšovin summaepäyhtälöstä on olemassa myös versio integroituville funktioille:
Jos "f" ja "g" ovat reaaliarvoisia integroituvia funktioita välillä [0,1], jotka ovat molemmat joko kasvavia tai väheneviä, on
formula_7
Tulos voidaan yleistää minkä tahansa avaruuden integraaleille samoin kuin numeroituvan monelle integrandille.
Sintra

Sintra on Portugalissa Lissabonin alueella sijaitseva kaupunki ja yksi Unescon maailmanperintökohteista. Se on myös suosittu matkailukohde muun muassa Pena palatsin, Castelo dos Mourosin, Sintra-Cascaisin luonnonpuiston ja myös kaupungin itsensä ansiosta.
Sintra sijaitsee Sintravuorten pohjoisrinteellä noin 25 kilometriä Lissabonista.
Maurien palatsi () on rakennettu 700- ja 800-luvuilla vuorenhuipulle. Toisella huipulla on Penan palatsi 1800-luvulta. Palatsin laajoissa puutarhoissa on yli 2 000 kasvilajia. Kuninkaallinen linna on itse Sintran kaupungissa. Se rakennettiin 1400-luvulla, ja kuningasperhe käytti sitä kesälinnanaan, kun Lissabonissa oli helteistä.
Lordi Byron kirjoitti vuonna 1809 ystävälleen Francis Hodgsonille, että hänen "täytyy huomauttaa Sintran olevan kaunein kaupunki maailmassa".
Sintra on suomalais-portugalilaisen laulajan Anna Abreun lapsuuden toinen kotikaupunki, jossa hän yhä lomailee.
&lt;br&gt;
Keskivuoristo

Keskivuoristo () tarkoittaa vuoristoa, joka on melko matala eikä ylitä jotain tiettyä korkeutta. Tätä korkeutta ei ole määritelty tarkasti, se voi olla 500–1 500 metriä. Keskivuoristoilla ei vähäisen korkeutensa vuoksi ole paljon eri kasvillisuusvyöhykkeitä toisin kuin korkeammilla vuoristoilla. Vuorten laet ovat yleensä melko tasaisia.
Keskivuoristoja on runsaasti Keski-Euroopassa. Saksan kaikki vuoristot ovat Alppeja lukuun ottamatta keskivuoristoja, muun muassa Harz ja Erzgebirge. Myös kaikki Unkarin vuoristot ovat keskivuoristoja.
Dhyana

Dhyāna (sanskriittia) tai Jhāna (paalia) voi viitata meditaatioon yleensä tai meditaatiotilan tyyppiin tai syvyysasteeseen. Se on buddhalaisuuden avainkäsitteitä. Samaa tarkoittavia sanoja ovat kiinan chán ja japanin zen.
Dhyāna buddhalaisuudessa.
Paali-kaanonissa Buddha kuvailee kahdeksaa toistaan seuraavaa meditaatioon uppoutumisen tilaa eli jhānaa. Ensimmäiset neljä, puhtaiden hahmojen meditaatiotilat, liittyvät fyysiseen maailmaan ja viimeiset neljä, hahmottomat meditaatiotilat, liittyvät ainoastaan henkiseen maailmaan; neljässä ylimmässä jhānassa ei siis ole kehon kokemusta.
Lucius I

Lucius I (k. 5. maaliskuuta 254) oli paavina kahdeksan kuukauden ajan vuodesta 253 – 5. maaliskuuta 254 saakka. Hänen nuoruudestaan ei tiedetä juuri mitään, ei edes syntymävuotta. Hänet valittiin paaviksi kesällä 253, kun hänen edeltäjänsä Pyhä Cornelius joutui lähtemään maanpakoon.
Perimätiedon mukaan Lucius kärsi marttyyrikuoleman keisari Valerianuksen vainoissa.